Lisa 1 
							15.08.2024 hankelepingu 
							nr 2-2/24/604-2 juurde 

TEHNILINE KIRJELDUS

1.	Hanke andmed

1.1.	Riigi Kaitseinvesteeringute Keskus (edaspidi: hankija) viib läbi riigihanke Kaitseväele, Riigi Kaitseinvesteeringute Keskusele ja Kaitseliidule soetatavate ja olemasolevate tõstevõimega masinate remondiks ja hoolduseks Kaitseväe ja Kaitseliidu erinevates struktuuriüksustes.

2.	Tõstukite remont ja hooldus

2.1.	Hange hõlmab dokumendi „Maksumuse vorm“ vahelehel „Masinate nimekiri“ nimetatud masinate hooldus- ja remonttöid ning lisaseadmete ja varuosade tagamist lepinguperioodil. 
2.2.	Hooldus- ja remonttöid teostatakse Eesti Vabariigi territooriumi piires, sh üksuste julgeolekualadel ja ajutistel paiknemisaladel.
2.3.	Lisas 2 toodud masinate nimetused ning masinate ja/või struktuuriüksuste asukohad võivad lepinguperioodil muutuda. Hankija võib tellida hooldust ja remonti ka lisas 2 nimetamata masinatele.
2.4.	Tööajana käsitletakse ajavahemikku esmaspäevast neljapäevani kellaaegadel 09.00–16.00 ja reedeti kellaaegadel 09.00–13.30.
2.5.	Reageerimisaeg väljakutsest 8 h jooksul, alates teate saamisest (alates Kaitseväe poolsest teavitusest pakkujale vajaduse ilmnemisest kas telefonikõne või e-posti teel). Reageerimisaja jooksul peab pakkuja korraldama esmase kommunikatsiooni ning sõltuvalt vea iseloomust teavitama hankijat hooldustehniku saabumise ajast, vea võimaliku kõrvaldamise tegevustest ning vea kõrvaldamise ajakavast.
2.6.	Hooldustehnik peab olema tagatud üksuse asukohas kahe tööpäeva jooksul alates punktis 2.5 nimetatud esmasest teavitusest Kaitseväe poolt.
2.7.	Pakkuja peab tagama mobiilse töökoja kasutusvõimaluse hooldus- ja remonttööde teostamiseks hankija asukohas. Mobiilne töökoda peab olema varustatud remont- ja hooldustööde teostamiseks vajalike tööriistade, seadmete ja materjalidega. Mobiilset töökoda kasutatakse kuni 8 h kestvate remonttööde teostamiseks üksuse asukohas.
2.8.	Töid teostatakse hankija poolt pakkujale edastatavate tellimuste alusel, milles on fikseeritud tööde loetelu või mahud ja tööde teostamise tähtajad. 
2.9.	Erakorralise, sh väljaspool tööaega tehtava väljakutse korral võib tellimuse edastada telefoni teel ning kokkuleppe saavutada suuliselt, fikseerides selle kirjalikult tagantjärgi.
2.10.	Erandkorras peab tehnik olema tagatud üksuse asukohas tööpäevadel hiljemalt 24 h ning puhkepäevadel hiljemalt 72 h jooksul pärast punktis 2.5 nimetatud esmasest teavitusest Kaitseväe poolt.
2.11.	Väljakutse tasu fikseeritakse vastavalt pakkumises esitatud hinnale lepingu sõlmimisel. 
2.12.	Töötunni hind fikseeritakse vastavalt pakkumuses esitatud hinnale lepingu sõlmimisel. Töötunni hinda arvestatakse vastavalt reaalselt kulunud ajale intervalliga 0,5 h, minimaalne arvestusühik on 0,5 h. Töötunni hind esitatakse pakkumuses eraldi mehaaniku, elektriku ja diagnostiku töödele.
2.13.	Mehaanik ja elektrik peavad omama kutsetunnistust vähemalt EKR tasemel 4 (EQF4) või samaväärset ning diagnostik peab omama kutsetunnistust vähemalt EKR tasemel 5 (EQF5) (mootorsõidukitehnik 4, mootorsõidukidiagnostik 5) või samaväärset.
2.14.	Tõstuki defekteerimiseks ja diagnostika teostamiseks vajalike tarkvara ja juhendite kasutamine peab sisalduma töötunni hinnas.
2.15.	Juhul, kui tõstukit ei ole võimalik remontida kohapeal, peab pakkuja tagama remonditava tõstuki transpordi enda või oma lepingupartneri lähimasse töökotta. Tõstuki transpordil edasi-tagasi rakendatakse pakkumuses esitatud kilomeetrihinda, mis fikseeritakse lepingu sõlmimisel, vastavalt reaalsele vahemaale. Hankija ei hüvita tõstuki transporti rohkem kui 100 km kaugusele. Tõstuki peale- ja mahalaadimise korraldab pakkuja ning seda eraldi ei hüvitata.
2.16.	Tööde teostamise käigus võivad ilmneda lisatööd, mida ei olnud tellimuse esitamisel võimalik ette näha. Nende tööde maht ja teostamise tähtajad, mis on poolte vahel kooskõlastatud, lisatakse vastavale tellimusele peale nende ilmnemist.
2.17.	Väikesemahulised hooldus- ja remonttööd ning varuosade vahetus, mida saab teostada kohapeal, võib poolte esindajate kokkuleppel teostada kohe ja kohapeal, fikseerides hiljem selle kirjalikult. Nimetatud tööde tegemiseks peab pakkuja esindaja saama hankija esindaja käest selgesõnalise ja üheseltmõistetava nõusoleku nende teostamiseks.
2.18.	Hoolduse ja remonditeenuste teostamisel ei tagata, kuid võimalusel võimaldatakse, hankija poolt töövõtjatele tööde teostamiseks remondiruume ega logistilist toetust.
2.19.	Remonttööd ei või kesta kauem kui 10 tööpäeva, kui ei ole hankijaga teisiti kokku lepitud.
2.19.	Keerulisemate remontide korral, mida ei ole võimalik teostada hankija juures, peab pakkuja tagama töömasinate transpordi töövõtja töökotta Eesti piires.
2.20.	Pakkuja peab osutama korralist hooldusteenust vastavalt hankijaga eelnevalt kooskõlastatud hooldusgraafikule, mis fikseeritakse poolte vahel pärast hankelepingu sõlmimist hiljemalt kahe kuu jooksul.

2.20.1.	Pakkuja kohustub koostöös hankijaga koostama Kaitseväe tõstukite hooldusregistri, kus peab olema välja toodud vähemalt masina ID, mark, mudel, registreerimisnumber või tehasetähis ning tootja hooldusplaanis ette nähtud hooldustööde loetelu ja aeg. Viimase hoolduse andmed esitab hankija. 
2.20.2.	Pakkuja peab vähemalt 7 kalendripäeva enne jooksva kalendrikuu lõppemist edastama hankija esindajale järgmise kalendrikuu ülevaate korralise hoolduse vajadusega masinate kohta, kus peab olema välja toodud vähemalt masina ID, mark, mudel, registreerimisnumber või tehasetähis ning tootja hooldusplaanis ette nähtud hooldustööde loetelu, samuti varuosade hinnakalkulatsioon varuosadele, mis tootja hooldusplaani alusel kuuluvad korralisele väljavahetamisele, samuti vahetatavate töövedelike hinnakalkulatsiooni ning teostatavate tööde loetelu koos ajamahu hinnangu ja hinnakalkulatsiooniga. 
2.20.3.	Hooldusteenuse tellimine masinatele, mis ei ole lisatud plaaniliste hoolduste ülevaatesse, toimub hankija esindaja poolt e-posti või kirja teel ning vastavalt vajadusele.

2.21.	Korralise hoolduse pakett (edaspidi: hoolduspakett) teostatakse elektritõstukitel 1000 töötunni või 1 aasta, sisepõlemismootoriga tõstukitel 500 töötunni või 1 aasta möödumisel (sõltuvalt sellest, kumb tingimus saabub varem). Pakkuja koostab tõstukite margi- ja mudelipõhised korraliste hoolduste paketihinnad, mis sisaldavad nii tööde, varuosade kui ka töövedelike hinnakalkulatsiooni koos kogustega.

2.21.1.	Hoolduspakett sisaldab:

2.21.1.1.	mehaaniku tööaeg hooldusele;
2.21.1.2.	vahetatavate filtrite pakett; 
2.21.1.3.	vahetatavate õlide pakett; 
2.21.1.4.	vahetatavate rihmade pakett;
2.21.1.5.	muud tootja poolt ette nähtud hooldustegevused (diagnostika, hooldusvälba nullimine, visuaalsed kontrollid jms);
2.21.1.6.	suruõhuga radiaatori ja mootoriruumi puhastamine, olemasolul salongi ja konditsioneeri radiaatorite puhastamine;
2.21.1.7.	kontrollid (masti kontroll, aku kontroll, kahvlite kontroll, vedelikete taseme kontroll, rihmade kontroll, pidurite kontroll, tulede kontroll, lisaseadmete kontroll, sildade kontroll, rehvide seisukorra kontroll (rõhu kontroll), turvavarustuse kontroll (tulekustutid, esmaabi paketid, ohutusvest, tõkiskingad), masina visuaalne kontroll (iste, klaasid, peeglid, kere detailid), elektriseadmete kontroll (tuled, aku klemmid, starteri ja generaatori ühendus, mootori mass, signaal, kojamehed, konditsioneer, salongi ventilaator), kõikide lülitite, funktsioonide ja lisade töökorrasoleku kontroll;
2.21.1.8.	määrimine (kõik määret vajavad sõlmed, k.a lukud, hinged, kui mõni pedaal kriuksub, siis ka sellised sõlmed);
2.21.1.9.	muud tootja poolt ette nähtud hooldustegevused (hooldusvälba nullimine, diagnostika);
2.21.1.10.	katsesõit;
2.21.1.11.	mehaaniku väljasõit masina hooldamiseks.

2.22.	Pakkumuses esitatavad dokumendid:

2.22.1.	Mehaaniku, elektriku ja diagnostiku kutsetunnistused;
2.22.2.	Mobiilse töökoja kirjeldus, fotod (diagonaalvaated + kaks vaadet sisustusest ja 	töövahendite ruumist) ning töövahendite loetelu.

2.23.	Minikonkursi tulemusena sõlmitava hankelepingu sõlmimise ajaks esitatavad dokumendid:

2.23.1.	Pakkuja töökodade asukohad (aadressid).